En ny mulighed har åbnet sig for Kevin Magnussen. Marussia har meldt sig klar til den kommende Formel 1-sæson, og de mangler fortsat to kørere.

Der har ellers været stor tvivl om, hvor vidt Marussia blev en del af Formel 1-feltet i år, da de fortsat kæmper med at finde den nødvendige økonomi.

- Det er meget nyt det hele, men vi ved, at Marussia er meget økonomiske trængte, og hvis teamet skal have nogen chance for at stille til start næste måned i Formel 1, så handler det om at få nogle kroner i kassen, siger TV 2 SPORTs motorsportsjournalist Jacob Hammerholt.

Magnussen kommer dog uden tvivl til at kæmpe med en masse andre kørere, der også får øjnene op for det mulige sæde.

Konkurrenter kan meget vel have et større økonomisk bagland til at købe sig til et af de to ledige sæder, men der er lige en lille detalje. Marussia skylder nemlig McLaren en ordentlig stak penge.

- Der vil stå en masse kørere med penge fra sponsorere klar til at sige 'ta' mig', og så vil der være nogle teams i Formel 1, som Marussia skylder penge, og der er McLaren ét af dem.

- Marussia har lejet McLarens simulator og vindtunnel, og der skylder de 60-70 millioner kroner, hvor McLaren så måske er klar til at give afkald på nogle af de penge, hvis Kevin Magnussen altså får et sæde hos Marussia, siger Jacob Hammerholt.

Og så kan det måske lyde skørt hos nogle, at Magnussen skal kæmpe direkte med McLaren og deres kørere Button og Alonso.

Den detalje bliver dog meget lille i det store billede. Marussia kan nemlig på ingen måde køre med blandt de bedste i Formel 1, og der skal derfor ske en kæmpe overraskelse, hvis Magnussen skal genere sin arbejdsgiver.

- Det, der tæller, er, at Kevin Magnussen får mulighed for at køre i Formel 1 og på den måde få mere erfaring - uden tvivl noget McLaren vil sætte pris på i fremtiden.